32000D0006
L 003/29
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 10 декември 1999 година
за изменение за втори път на Решение 1999/507/EО относно определени защитни мерки по отношение на някои плодоядни прилепи и на кучета и котки с произход от Малайзия (полуостровната част) и Австралия
(нотифицирано под номер C(1999) 4249)
(текст от значение за ЕИП)
(2000/6/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/496/ЕИО на Съвета от 15 юли 1991 г. относно определяне на принципите на организация на ветеринарните проверки на животните, въведени в Общността от трети страни, и за изменение на Директиви 89/662/ЕИО, 90/425/ЕИО и 90/675/ЕИО (1), последно изменена с Директива 96/43/EО (2), и по-специално член 18, параграф 7 от нея,
като има предвид, че:
(1)
С Решение 1999/507/EО (3) Комисията е приела защитни мерки по отношение на определени плодоядни прилепи, кучета и котки с произход от Малайзия (полуостровната част) и Австралия по отношение на болестта Nipah, съответно болестта Hendra, включващи и лабораторни тестове за кучета и котки, предназначени за внос в Общността.
(2)
При липса на международно съгласувани стандартни процедури за тестване на болестта Nipah тестовите изисквания за кучета и котки са установени в съответствие с официалното уведомление на ветеринарните служби на Малайзия до Международното бюро по епизоотии (МБЕ) от 28 май 1999 г.
(3)
С писмо от 11 октомври 1999 г., ветеринарните служби на Малайзия официално уведомиха Комисията, че изискваният тест ELISA за откриване на IgM не може да бъде направен, и че тестът ELISA за откриване на IgG се счита за подходящият тест.
(4)
Следователно кучетата и котките, предназначени за внос в държавите-членки от Малайзия, не могат да бъдат удостоверявани от ветеринарните служби в Малайзия в съответствие с правото на Общността.
(5)
Изискванията за тестовете за кучета и котки, внесени от Малайзия, трябва да бъдат изменени, така че да позволят употребата на одобрени диагностични тестове за установяване на антитела срещу вируса на болестта Nipah.
(6)
С цел яснота следва да бъдат създадени разпоредби за транзит на кучета и котки през международните летища на Малайзия.
(7)
Мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Член 2 от Решение 1999/507/EО се изменя, както следва:
1.
В третото тире от параграф 2 изразът „IgM и“ се заличава.
2.
Добавя се трети параграф, както следва:
„3. Забраната, посочена в параграф 1, не се прилага при транзит на кучета и котки, при условие че те остават в границата на международно летище.“
Член 2
Адресати на настоящото решение са държавите-членки.
Съставено в Брюксел на 10 декември 1999 година.